32001D0634
L 221/50
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 август 2001 година
относно определяне на специални условия за внос на рибни продукти, които произхождат от Гвинея
(нотифицирано под номер С(2001) 2525)
(текст от значение за ЕИП)
(2001/634/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. относно определяне на ветеринарно-санитарните условия за производството и пускането на пазара на рибни продукти (1), последно изменена с Директива 97/79/ЕО (2), и по-специално член 11 от нея,
като има предвид, че:
(1)
Експерт на Комисията направи посещение с цел инспекция в Гвинея, за да провери условията, при които рибните продукти се произвеждат, складират и изнасят за Общността.
(2)
Разпоредбите на законодателството на Гвинея относно ветеринарно-санитарната инспекция и контрола на рибните продукти може да се считат за еквивалентни на тези, определени в Директива 91/493/ЕИО.
(3)
По-специално „Direction nationale des pêches maritimes (DNPM) du Ministère de la pêche et de l'aquaculture“ може да извърши ефективна проверка на прилагането на действащото законодателство.
(4)
Въпреки това посещението с цел инспекция в Гвинея показа някои недостатъци на хигиените условия в предприятията, които преработват и подготвят рибните продукти. Бяха открити и пропуски в санитарния контрол на преработката и подготовката на рибните продукти. Поради това само рибни продукти, които не са преминали през операции, свързани с подготовка или преработка, освен охлаждане или замразяване, могат да бъдат разрешени за внос в Общността.
(5)
Редът и условията за получаване на здравен сертификат, посочени в член 11, параграф 4, буква а) от Директива 91/493/ЕИО, трябва да включват определянето на образец на сертификат, на минимални изисквания за езика/езиците, на които трябва да бъде съставен и статута на лицето, което е оправомощено да го подпише.
(6)
Съгласно член 11, параграф 4, буква б) от Директива 91/493/ЕИО върху опаковките на рибните продукти следва да се постави обозначение, посочващо името на страната, която не е държава-членка, и номера на одобрението/регистрационния номер на предприятието, кораба фабрика, хладилния склад или кораба с хладилни инсталации за замразяване по мястото на произход, с изключение на определени замразени продукти.
(7)
Съгласно член 11, параграф 4, буква в) от Директива 91/493/ЕИО трябва да се състави списък на одобрените предприятия, кораби фабрики или хладилни складове, както и списък на корабите с хладилни инсталации за замразяване, регистрирани в съответствие с точки 1-7 от приложение II към Директива 92/48/ЕИО на Съвета (3). Тези списъци трябва да се изготвят въз основа на съобщение на DNPM до Комисията. Следователно DNPM следва да осигури спазването на разпоредбите, определени за тази цел в член 11, параграф 4 от Директива 91/493/ЕИО.
(8)
DNPM предостави официални гаранции относно спазването на правилата, определени в глава V от приложението към Директива 91/493/ЕИО относно контрола на непреработени продукти и изпълнението на хигиенните изисквания, които са еквивалентни на тези, определени с настоящата директива.
(9)
Въпреки това посещението с цел инспекция показа някои недостатъци в процедурата, която се прилага от DNPM за одобрение/спиране на дейността на предприятия и кораби и поради това промяната на списъка с предприятията и корабите, от които се разрешава внос, ще изисква ново посещение с цел инспекция на място от експертите на Комисията.
(10)
Като се вземат предвид резултатите от посещението с цел инспекция, няма да се прилага по отношение на рибните продукти, внасяни от Гвинея, намаляването на честотата на физическите проверки, което се определя от Решение 94/360/ЕО на Комисията от 20 май 1994 г. относно намалената честота на физическите проверки, които трябва да се извършват на пратки с определени продукти при внос от трети страни съгласно Директива 90/675/ЕИО на Съвета (4).
(11)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
„Direction nationale des pêches maritimes (DNPM) du Ministère de la pêche et de l'aquaculture“ e компетентният орган в Гвинея за проверка и удостоверяване съответствието на рибните продукти с изискванията на Директива 91/493/ЕИО.
Член 2
Рибни продукти с произход от Гвинея трябва да отговарят на следните условия:
1.
Те не трябва да са преминали през никаква процедура, свързана с подготовка или преработка, различна от охлаждане или замразяване.
2.
Всяка пратка трябва да се придружава от номериран оригинален здравен сертификат, който да е надлежно попълнен, подписан, с поставена дата и да се състои от един лист в съответствие с образеца в приложение А към настоящото решение.
3.
Продуктите трябва да идват от одобрени предприятия, кораби фабрики или хладилни складове или кораби с хладилни инсталации за замразяване, които са изброени в приложение Б към настоящото решение.
4.
С изключение на замразени рибни продукти в насипно състояние и предназначени за производството на консервирани храни, на всички опаковки трябва с незаличими букви да бъде отбелязана думата „ГВИНЕЯ“ и номерът на одобрението/регистрационния номер на предприятието, кораба фабрика, хладилния склад или кораба с хладилни инсталации за замразяване по мястото на произход.
Член 3
1. Сертификатите, посочени в член 2, точка 1, трябва да бъдат съставени на поне един от официалните езици на държавата-членка, в която се извършват проверките.
2. В сертификатите трябва да е посочено името, длъжността и подписа на представителя на НДМР, както и официалният ѝ печат, чийто цвят трябва да е различен от цвета на останалия текст.
Член 4
При внос на рибни продукти от Гвинея държавите-членки не прилагат по отношение на тези продукти намалена честота на физическите проверки, предвидени с Решение 94/360/ЕО.
Член 5
Приложение Б се изменя само съгласно резултатите от посещението с цел инспекция на място.
Член 6
Настоящото решение влиза в сила 60 дни след публикуването му в Официален вестник на Европейските общности.
Член 7
Адресати на настоящото решение са държавите-членки.
Съставено в Брюксел на 16 август 2001 година.